Serge Sire

Serge SIRE , esperante Serĝo Sir' (naskiĝis la 7-an de marto 1944), estas franca desegnisto, verkanta ĉefe bildrakontojn (komiksojn; unu el la unuaj en tiu ĝenro en Esperanto). Li kunlaboris - kaj plu kunlaboras - en multaj gazetoj, tamen ĉefe en la satira revuo la Kancerkliniko.

Sire publikigis kelkajn "praajn" albumojn (Noktoj -1978- kaj tri "krestomatioj" de La Kancerkliniko;
Li publikigis en 2013 du albumojn tutkolorajn "BoRoKo" (Bildaj Resumoj de Klasikaĵoj) ĉe SAT-EFK, kaj "Ĉe la lago" (kompilado de bildrakonta serio aperinta en La Sago ĉe SAT-Amikaro.
Li ankaŭ publikigis Kompendion pri blazonoj, specon de elementa lernolibro pri heraldiko, en formo de bildrakonto.
En 2014 aperis "Varma mezepoko" kaj en 2015 "Perverse" ĉe SAT-EFK.
eta|dekstra|Satiraĵo sireca.
Sire ĝenerale verkas mem la tekstojn de siaj rakontoj, komence sub la pseŭdonimo "H. Elik" - kio konsistigis pseŭdo-skipon "Elik-Sire" - el kio naskiĝis lia karakteriza "subskribo" (heliko kies korpo estas brako). 
Tamen notinde estas, ke lia plej ampleksa verko "La Rejnoro" laŭ la opero de Richard Wagner, profitas de la kunlaborado de Georges Lagrange, kiu majstre adaptis la vagneran libreton.

Liaj desegnoj estas tre stiligitaj, la enscenigo ofte surrealista; liaj rakontoj celas komikajn efikojn ofte absurdajn kaj/aŭ erotikajn. Oftas satiraĵoj pri la Esperanto-movado kaj ties kulto al "Zaza" (L.L. Zamenhof). Li sin etiketas "ajnista" (tiu vorto eniris en la moton de la Kancerkliniko, sekve en PIV 2002). Li ankaŭ kunlaboras en Vola Püg'!
Serge Sire, ankaŭ aperis sur scenejo, en la kabaredo "La ruza kruĉo", en ŝercaj skeĉoj aŭ kanzonoj.

 Vidu ankaŭ 
 La Kancerkliniko

 Eksteraj ligiloj 

 Libroj kaj aliaj dokumentoj de kaj pri Serge Sire en la Kolekto por Planlingvoj kaj Esperantomuzeo 
 Kelkaj epizodoj de Ĉe la lago, ĉe SAT-kulturaj retpaĝoj
 Pentraĵoj de Sir', sur retejo de SAT-Amikaro

 Koloraj albumoj 
 Ĉe la lago - Kronikoj pri la ĉiutaga vivo en Anci', SAT-Amikaro, 2013
 BoRoKo - Bildaj Resumoj de Klasikaĵoj, SAT-EFK, 2013
 Varma Mezepoko - Sagao en unu prologo, tri aktoj kaj unu epilogo, SAT-EFK, 2014
 PerVerse - kunbildaj versaĵoj, SAT-EFK, 2015
 La RejnOro - Lau Rikardo Vagnero en traduko de Georgo Lagrange'', SAT-EFK, 2016

Kategorio:Francaj esperantistoj
Kategorio:Francaj vikimedianoj
Kategorio:Verkistoj de bildstrioj